የሶስትዮሽ ውይይቱ ያለስምምነት መጠናቀቁ ግድብ ግንባታው ላይ ተፅዕኖ እንደማይኖረው ተገለፀ
 – የኢትዮጵያ፣ ሱዳንና ግብፅ የሶስትዮሽ ውይይት ያለስምምነት መጠናቀቁ በታላቁ የኢትዮጵያ ህዳሴ ግድቡ ግንባታ ላይ አሉታዊ ተፅዕኖ እንደማያመጣ የውሃ፣ መስኖና ኢነርጂ ሚኒስቴር ገለፀ፡፡በሳምንቱ መጀመሪያ በካርቱም የሶስቱ አገራት የውሃ ሚኒሰትሮች ስብሰባ ማካሄዳቸው ይታወሳል፡፡ ሆኖም ስብሰባው ግብፅ ያቀረበችው ዓለም አቀፍ አማካሪዎች ቡደን ከሦስትዮሽ የባለሙያዎች ኮሚቴ ጎን ለጎን እንዲቋቋም ሃሳብ በኢትዮጵያ ተቀባይነት ባለማግኘቱ ምክንያት ለቀጣይ ቀጠሮ ሳይያዝያ ለስምምነት ተበትኗል፡፡የሶስትዮሹ ውይይት ያለስምምነት መበተን ኢትዮጵያ እያካሄደች ያለውን የግድብ ግንባታ ላይ ምንም አይነት ተፅዕኖ እንደማይኖረው ነው በውሃ፣ መስኖና ኢነርጂ ሚኒስቴር የድንበርና ድንበር ተሻጋሪ ወንዞች ጉዳይዮች ዳይሬክቶሬት ዳይሬክተር አቶ ፈቅአህመድ ነጋሽ ለዋልታ የተናገሩት፡፡ተካሄደም አልተካሄደ የግድቡ ግንባታ ይቀጥላል ያሉት አቶ ፈቅአህመድ የውይይቱ መቋረጥ በግንባታው የግዜ ሰሌዳ ላይም ሆነ በግድቡ ሃይል የማመንጨት አቅም ላይ የሚያሳድረው አሉታዊ ተፅዕኖ አይኖርም ብለዋል፡፡በሦስተኛው የውሃ ጉዳይ ሚኒስትሮች ስብሰባ ላይ ቀርበው ከነበሩ የመወያያ ጉዳዮች መካከል ዓለም ዓቀፉ የባለሙያዎች ቡድን ኢትዮጵያ፣ ግብፅና ሱዳን በጋራ እንዲያጠኑ የሰጠው ምክረ – ሃሳብ ውስጥ የተካተቱ የሁለቱ ጥናቶች ሪፖርት ላይ በቴክኒክ ደረጃ ልዩነት ቢከሰት የብሔራዊ ኮሚቴ አባላት ጉዳዩን ለሚኒስትሮች አቅርበው ልዩነቱን በስምምነት እንዲፈቱ ይደረጋል የሚል ነበር፡፡ሚኒስትሮቹ መስማማት ካልቻሉ ስምምነት እንዲደረስ የሚረዱ ሙያዊ ሃሳብ የሚያቀርቡ ዓለም ዓቀፍ ፓናል ይቋቋማል የሚል ነበር፡፡ ሆኖም ግብፅ ፓናሉ ከሦስትዮሽ የባለሙያዎች ኮሚቴ ጎን ለጎን ተቋቁሞ በኮሚቴውና ጥናቱን በሚያጠኑ ድርጅቶች ጣልቃ ያነሳችው ሃሳብ በኢትዮጵያ ተቀባይነት አላገኘም፡፡ከውይይቱ መቋረጥ በኋላ የግብፅ የውሃ ሚኒስትር መሀመድ አብድል ሞተለብ ኢትዮጵያ አቋሟን ካልቀየረች ከዚህ በኋላ የሚደረግ ውይይት እንደማይኖር መናገራቸውን የግብፅ ሚዲያዎች ዘግበዋል፡፡በኢትዮጵያ በኩል ግን ውይይቶች እንደሚቀጥሉና ግብፅም ወደ ወይይት መድረኩ ትመለሳለች የሚል እምነት እንዳለ አቶ ፈቅአህመድ ተናግረዋል፡፡ ከውይይት በሻገር ለአገራቱ ሌላ አማራጭ እንደሌለ ነው አቶ ፈቅአህመድ ያከሉት፡፡ለግድቡ ግንባት ድጋፏን በይፋ ያሳወቀችው ሱዳንም ውይይቶች እንደሚቀጥሉ ተመሳሳይ አቋም እንዳላት ዘገባዎች ይጠቁማሉ፡፡